钦定古今图书集成/理学汇编/文学典/第118卷 > 陈才儁
## 钦定古今图书集成/理学汇编/文学典/第118卷 > 陈才儁

按《零陵县志》：“才儁，字君虚，别号美周，零陵诸生也。生
而豪宕不羁，所交皆名士。当时人习举子业，而儁好
诗与古文词。凡往来楚粤间，文人辞客不往谒当道，
而乃先顾其庐。郴州袁稚圭、粤西滕之伦、西楚米彦
伯皆称莫逆。尝构阁潇岸，日与诸公畅饮其中，俗士
不敢入，往来者回望阁中人如仙焉。间读书至夜分”，
命童子二人执烛于前，遇沈思有得，令投夜请友人
与之往复，论列杯盘，呼女乐，钟鼓献酬，以达天曙。才
儁性孝友，事继母克尽其职，嫁随母女弟如同胞。里
族有贫乏者，随手拯之，了无吝色。子一人，曰正宜，县
廪生。孙三人，曰元质，曰元明，俱庠生；曰元靖，业儒。曾
孙三人，曰祉、曰英、曰昌儁，著有《琢玉斋集》，藏于家。